PREŠOV. V rámci preventívnych opatrení na ochranu pred povodňami prechádzajú v týchto dňoch brehy dvoch prešovských riek rozsiahlou údržbou.
Cieľom je odstránenie náletových drevín a krovín, ktoré lemujú korytá Torysy a Sekčova.
Ako informoval hovorca mesta Prešov Vladimír Tomek, nevyhnutný výrub náletových drevín na brehoch Torysy aktuálne vykonávajú v úseku od mosta na Bajkalskej ulici smerom na Sídlisko II a potrvá až do konca marca.
Po skončení vegetačného obdobia, ktoré trvá od 1. apríla do 30. septembra, bude údržba brehov prešovských riek pokračovať v ďalších častiach mesta.
Celková dĺžka vyčistených úsekov na brehoch Torysy bude približne šesť kilometrov.
V rámci vodného toku Sekčov ide o úsek v dĺžke viac ako dva kilometre.
"Okrem preventívnej ochrany pred povodňami pomôžu tieto opatrenia predchádzať aj škodám na mestskom či súkromnom majetku," zdôraznil Tomek.
Štiepkovanie
Prietokové kapacity korýt riek musia byť zabezpečené v zmysle zákona o vodách ako ochrana pred povodňami.
"Mesto Prešov dlhodobo upozorňuje na dôležitosť protipovodňových opatrení v okolí riek Torysa a Sekčov. Som rada, že Slovenský vodohospodársky podnik, š. p., zareagoval na naše opakované výzvy a začal s potrebnou údržbou bezprostredného okolia oboch tokov na území mesta," uviedla primátorka mesta Prešov Andrea Turčanová (KDH).
Ako dodal Tomek, pri výrube sú v maximálnej možnej miere chránené ostávajúce brehové porasty, ako aj sprievodná zeleň.
Odstránené náletové dreviny sú dočasne umiestňované v okolí oboch riek.
V mesiacoch apríl a máj bude prebiehať štiepkovanie tejto biomasy na nábreží rieky Torysa.